Man fristes (meget) til at tage det amerikanske udtryk "the eagle has landed" i brug, når denne nyhed skal fortælles, for det er faktisk det, der er sket. Efter ni dage for sig selv kom havørnen Arnulf tirsdag morgen ved fem-tiden hjem til Ørnereservatet ved Bindslev. Arnulf har været på vingerne siden 1. maj, og efter seks dage begyndte Ørnereservatet at blive bekymrede for, hvor den syv år gamle havørnehan Arnulf var fløjet hen. Han var blevet set i flere tilfælde siden 1. maj, men pludselig blev Arnulf ikke set mere, og Ørnereservatet søgte hjælp fra offentligheden. Det gav i alt omkring 100 henvendelser om at Arnulf var set rundt omkring i Jylland og sågar på Fyn. Kun få af disse handlede dog om lige nøjagtig Arnulf, men gjorde alligevel at Peter Frank Wenzel fra Ørnereservatet mandag aften fandt Arnulf ved Uggerby. Her lykkedes det at få fuglen, der har et vingefang på omkring 2,5 meter, til at lande på Peter Frank Wenzels handske, men kun for en kort bemærkning, for så lettede Arnulf, for at flyve rundt om en sø og kigge på karper. Tirsdag morgen klokken fem kom han så endegyldigt hjem, og blev behørigt modtaget med sild og kylling.

Referat:
Tirsdag morgen er havørnen Arnulf vendt hjem til Ørnereservatet ved Bindslev.